́й, іи҃се сладча́йшій, мо́лимся тѝ:да́ждь грѣхѡ́мъ на́шымъ ѡставле́ніе, ума̀ бл҃гопостоя́ніе, тѣ́ла здра́віе, житію̀ ну̂ждная довѡ́льная, ми́ръ во дне́хъ на́шихъ, возду́ха бл҃горастворе́ніе, землѝ бл҃гопло́діе, вѣ́ры правосла́вныя возраще́ніе, и соедине́ніе ст҃ы́хъ твои́хъ цр҃кве́й, низложе́ніе єресе́й, совѣ́тѡвъ нечести́выхъ разоре́ніе, ѻ́гнь любвѐ и вся́кагѡ бл҃гоче́стія, въ мл҃твѣ чистоту̀ серде́чную, въ ѕлоключе́ніи терпѣ́ніе и великоду́шіе, въ наде́ждѣ весе́ліе:и вся́кое душе́вному на́шему и тѣле́сному здра́вію и сп҃се́нію поле́зное, па́че же великолѣ́пѣй твое́й сла́вѣ подоба́ющее проше́ніе да́руй, и испо́лни по неизмѣ̂рнымъ щедро́тамъ твои̂мъ, избавля́я ны̀ ѿ належа́щагѡ пра́веднагѡ преще́нія, губи́тельства, тру́са, пото́па, ѻгня̀, меча̀ и вся́кія смертоно́сныя я́звы:и не хотя́й сме́рти грѣ́шника, да́руй на́мъ вре́мя ко покая́нію, я́кѡ да и настоя́щихъ ѕѡ́лъ и бу́дущихъ вѣ́чныхъ му́къ свободи́мся, бл҃года́тію и чл҃вѣколю́біемъ безнача́льнагѡ твоегѡ̀ ѻц҃а̀, съ ни́мже бл҃гослове́нъ єсѝ, со прест҃ы́мъ, бл҃ги́мъ и животворя́щимъ твои́мъ дх҃омъ, ны́нѣ и при́снѡ и во вѣ́ки вѣкѡ́въ